Vrystaat-tieners vermisBradley Stafford-Pretorius en Justine Lottering. Foto: Facebook Justine Lottering (15) en Bradley Stafford-Pretorius (16), albei leerlinge aan die Hoërskool Wessel Maree, word sedert Dinsdagoggend vermis. Volgens Lottering se ma, Amelia Pieterse, het sy gisteroggend rondom 11:00 by die huis gekom en het die huishulp vir haar gesê haar dogter is weg. Sy het haar en Stafford-Pretorius probeer bel, maar albei se selfone was af. Pieterse het gesê ŉ sak met haar dogter se klere in is in Stafford-Pretorius se ouerhuis gevind. “Ons is baie bekommerd want sy is nou al twee dae sonder haar medikasie. Ons moet haar dringend opspoor sodat sy haar medikasie kan drink,” het Pieterse gesê. Haar dogter is glo met anemie gediagnoseer. Volgens Pieterse help die polisie en privaatspeurders om die twee op te spoor. Leandri De Bruyn (18), Justine se vriendin, het gesê Justine het al vir die afgelope maand gesê sy gaan saam met Bradley wegloop. “Ek het dit nie kop toe gevat nie, want dis Justine. Ek het gedink sy sal nie regtig so iets doen nie,” het De Bruyn gesê. “Justine het gesê sy gaan by die videowinkel in Odendaalsrus werk totdat sy genoeg geld het sodat hulle kan wegloop.” De Bruyn het gesê Lottering en Stafford-Pretorius is glo in ŉ verhouding, maar dat Lottering se pa haar verbied het om Stafford-Pretorius te sien. De Bruyn glo dit is die rede waarom die paartjie verdwyn het. Kapt. Steven Thakeng, polisiewoordvoerder, het gesê hy is nie bewus van ŉ saak wat by die polisie geopen is nie. Enigiemand met meer inligting of wat een van die vermiste tieners gewaar het, kan Amelia Pieterse op 081 016 4119 skakel.